Document ID: 32010D0171

KOMISSION PÄÄTÖS,
annettu 22 päivänä maaliskuuta 2010,
päätöksen 2009/177/EY liitteen I muuttamisesta siltä osin kuin on kyse Irlannin ja Unkarin seurantaohjelmista sekä Irlannin taudista vapaasta asemasta vesieläinten tiettyjen tautien osalta
(tiedoksiannettu numerolla K(2010) 1625)
(ETA:n kannalta merkityksellinen teksti)
(2010/171/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annetun neuvoston direktiivin 2006/88/EY (1) ja erityisesti sen 44 artiklan 1 kohdan ensimmäisen alakohdan ja 49 artiklan 1 kohdan,
sekä katsoo seuraavaa:
(1)
Neuvoston direktiivin 2006/88/EY täytäntöönpanosta seuranta- ja hävittämisohjelmien sekä jäsenvaltioiden, alueiden ja osastojen taudista vapaan aseman osalta 31 päivänä lokakuuta 2008 tehdyssä komission päätöksessä 2009/177/EY (2) vahvistetaan luettelo niistä jäsenvaltioista, vyöhykkeistä ja osastoista, joita koskevat yhden tai useamman direktiivin 2006/88/EY liitteessä IV olevassa II osassa mainitun muun kuin eksoottisen taudin, jäljempänä ’muut kuin eksoottiset taudit’, osalta hyväksytyt seurantaohjelmat. Päätöksessä 2009/177/EY vahvistetaan myös luettelo niistä jäsenvaltioista, vyöhykkeistä ja osastoista, jotka on julistettu taudista vapaiksi yhden tai useamman kyseisen taudin osalta.
(2)
Päätöksen 2009/177/EY liitteessä I olevassa A osassa vahvistetaan luettelo niistä jäsenvaltioista, vyöhykkeistä ja osastoista, joita hyväksytyt seurantaohjelmat koskevat, ja kyseisessä liitteessä olevassa C osassa vahvistetaan luettelo niistä jäsenvaltioista, vyöhykkeistä ja osastoista, jotka on julistettu taudista vapaiksi yhden tai useamman muun kuin eksoottisen taudin osalta.
(3)
Irlanti ja Unkari ovat toimittaneet komissiolle hakemukset koikarpin herpesvirusta (KHV-tauti) koskevien monivuotisten seurantaohjelmien hyväksymiseksi. Ohjelmat ovat direktiivissä 2006/88/EY ja päätöksessä 2009/177/EY säädettyjen hyväksymistä koskevien vaatimusten mukaisia. Näin ollen ne olisi hyväksyttävä ja sisällytettävä päätöksen 2009/177/EY liitteessä I olevan A osan luetteloon.
(4)
Koko Irlannin alue lukuun ottamatta Cape Clear Islandia sisältyy nykyisin päätöksen 2009/177/EY liitteessä I olevan C osan luetteloon virusperäisestä verenvuotoseptikemiasta (VHS) vapaaksi julistettuna alueena. Irlanti on ilmoittanut komissiolle julistaneensa myös Cape Clear Islandin kyseisestä taudista vapaaksi. Julistus lisättiin elintarvikeketjua ja eläinten terveyttä käsittelevän pysyvän komitean 12 päivänä tammikuuta 2010 pidetyn kokouksen esityslistalle. Julistus on direktiivissä 2006/88/EY ja päätöksessä 2009/177/EY säädettyjen taudista vapaaksi julistamista koskevien vaatimusten mukainen. Näin ollen Irlannin koko alue olisi julistettava vapaaksi VHS-taudista. Päätöksen 2009/177/EY liitteessä I olevaa C osaa olisi muutettava vastaavasti.
(5)
Sen vuoksi päätöstä 2009/177/EY olisi muutettava.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätöksen 2009/177/EY liite I tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä maaliskuuta 2010.

Labels: 0
18
15
6